16 ஆண்டவர் தாவீதின் எதிரிகளுக்குத் தகுந்த பதிலளிப்பாராக!" என்று கூறி யோனத்தான் தாவீதின் வீட்டாருடன் உடன்படிக்கை செய்தார். 17 தாவீதின் மீது கொண்டுள்ள அன்பின் பெயரால் யோனத்தான் மீண்டும் அவருக்கு ஆணையிட்டுக் கூறினார். ஏனெனில் அவர் தாவீதின் மேல் தம் உயிரென அன்புகொண்டிருந்தார். 18 பின்பு யோனத்தான், "நாளை அமாவாசை; உனது இருக்கை காலியாக இருப்பதைக் கண்டு உன்னைப்பற்றி விசாரிப்பர். 19 மூன்றாம் நாள் உன்னைக் கண்டிப்பாகத் தேடுவர். ஆதலால் நீ முன்பு ஒளிந்திருந்த இடத்திற்கே போ; அங்கே ஏசேல் கல் அருகில் ஒளிந்துகொண்டிரு. 20 நான் குறி வைத்து அம்பு எய்வதுபோல் அப்பக்கம் நோக்கி மூன்று அம்புகளை எய்வேன். 21 பின்பு, 'போய் அம்புகளைத் தேடிவா' என்று ஒரு பையனை அனுப்புவேன். நான் அவனிடம், 'இதோ, அம்புகள் உனக்கு இப்பக்கம் கிடக்கின்றன, அவற்றைக் கொண்டு வா', என்பேனாகில் நீ என்னிடம் வா. ஏனெனில் வாழும் ஆண்டவர்மேல் ஆணை! உனக்குப் பாதுகாப்பு உண்டு. ஆபத்து நேராது. 22 மாறாக, 'இதோ அம்புகள் உனக்கு அப்பக்கம் கிடக்கின்றன' என்று அந்தப் பையனிடம் சொல்வேனாகில் நீ ஓடி விடு; ஏனெனில் ஆண்டவரே உன்னை அனுப்பி வைக்கிறார். 23 நீயும் நானும் பேசியவற்றிற்கும் உனக்கும் எனக்கும் நடுவிலும் ஆண்டவரே என்றென்றும் சாட்சியாக இருப்பார்" என்றார்.